Burgemeester gaan sê oor Zuma se albumJacob Zuma. Foto: Jonisayi Maromo / ANA. Die burgemeester van die eThekwini-metro, Zandile Gumede, sal Dinsdag meer duidelikheid gee oor die omstrede besluit deur haar administrasie om te betaal vir ŉ vollengte album met struggle-liedjies deur oudpres. Jacob Zuma. Hoewel dit nog nie duidelik is hoeveel betaal sal word vir die album indien dit voortgaan nie, het African News Agency (ANA) vroeër berig die munisipaliteit se departement vir kuns en kultuur, wat die projek sal befonds, het ŉ jaarlikse begroting van R25 miljoen. Volgens die departement sal die album poog “om die geskiedenis te behou”. Die kwessie sal Dinsdag tydens ŉ vergadering van die uitvoerende komitee wat by die Moses Mabhida-stadion in Durban plaasvind aandag kry. Gumede sal glo ook die kwessie takel omtrent die beplande oprigting van reusestandbeelde van oudpres. Nelson Mandela en Oliver Tambo. Dit het vroeër aan die lig gekom dat die twee standbeelde R20 miljoen gaan kos. Dit het egter tot hewige kritiek gelei met sosialemediagebruikers wat meen die geld kan eerder vir dienslewering aangewend word. Thembinkosi Ngcobo, hoof van parke in eThekwini, het in ŉ onderhoud met eNCA kritiek oor die prys van die standbeelde as nie tersaaklik nie afgemaak en gesê die standbeelde verteenwoordig kulturele identiteit. Dit is intussen bevestig dat Lungelo Gumede die beeldhouer is wat die tender ontvang het om die twee standbeelde te maak. Die munisipaliteit het vroeër gesê die twee reusestandbeelde sal die perfekte voorbeelde van Durban se toeriste-aantreklikhede wees wanneer hulle onderskeidelik in Julie en September onthul sal word.